KIRJALLINEN KYSYMYS P-2260/02

esittäjä(t): María Sornosa Martínez (PSE) komissiolle

(17. heinäkuuta 2002)

Aihe: Fervasan kiinteän yhdyskuntajätteen käsittelylaitoksen aiheuttamien ympäristöhaittojen paheneminen Aldaiassa ja Quart de Poblet'ssa (Valencia, Espanja)

Kysymyksessäni E-2084/01(1) ilmoitin komissiolle kuntien Aldaia ja Quart de Poblet lähistöllä sijaitsevan Fervasa-yrityksen hallinnoiman kiinteän yhdyskuntajätteen käsittelylaitoksen tilanteesta. Paitsi että Fervasan laitos on vanhanaikainen ja toimii kapasiteettinsa ylärajoilla, se ei noudata (suunnittelua ja lupia koskevia) säännöksiä ja aiheuttaa vakavia ympäristöhaittoja, jotka on eritelty sekä kysymyksessäni E-2084/01 että Aldaian kunnanhallituksen teettämässä teknisessä raportissa, joka on lähetetty komissiolle. Seuraavien ympäristövaikutusten korjaamiseksi tarvitaan pikaisia toimia: paha haju, valumat, leijuva jäte, liiallinen kuorma-autoliikenne ja maan arvon laskeminen.

Tilanne on erityisen vakava, jos ajatellaan, mitä vaikutuksia laitoksella voi olla Albuferan suojelualueeseen ja sen kasvistoon ja eläimistöön. Fervasan laitos sijaitsee Poyon laakson rinteessä, jonne kerääntyy runsaasti valumia. Koska laakso johtaa Albuferaan, nämä valumat saattavat pilata hitaasti mutta pysyvästi kyseisen alueen maaperän ja koska laitos on toiminut jo 30 vuotta näitä vaikutuksia on mahdotonta arvioida.

Edellä mainittuun kysymykseen syyskuussa 2001 antamassaan vastauksessa komissio lupasi pyytää Espanjan viranomaisilta lisätietoja voidakseen arvioida, noudatetaanko Fervasan laitoksen tapauksessa asiaa koskevaa yhteisön lainsäädäntöä.

- Voisiko komissio täsmentää, mitä toimia toteutetaan Fervasan laitoksen aiheuttamien vakavien ympäristöhaittojen torjumiseksi?

- Onko komissio saanut asiaa koskevia lisätietoja Espanjan viranomaisilta?

(1) EYVL C 40 E, 14.2.2002, s. 182.

Margot Wallströmin komission puolesta antama vastaus

(6. syyskuuta 2002)

Parlamentin jäsen kertoi kirjallisessa kysymyksessään E-2085/01(1) Albuferan lintujen erityissuojelualueella (Valencia) sijaitsevan jätteenkäsittelylaitoksen tilanteesta. Kysymyksen johdosta komissio on aloittanut virallisen tutkimuksen (viitenumero 2001/2166) ja pyytänyt Espanjan viranomaisia ottamaan kantaa esitettyihin väitteisiin ja antamaan lisätietoja jätteenkäsittelylaitoksesta.

Vastauksessaan Espanjan viranomaiset ilmoittivat, että kyseessä on jätteiden hyödyntämislaitos, jolla on ollut toimilupa vuodesta 1970 lähtien ja jossa käsitellään Valencian kaupungin yhdyskuntajätteet. Laitoksella ei ole suoraa vaikutusta Albuferan suojelualueeseen, ja se sijaitsee teollisuusalueella lähellä Madridin ja Manises-lentokentän välistä nopean liikenteen väylää, paljon kauempana Albuferan suojelualueesta kuin monet muut saman suurkaupunkialueen teollisuuslaitokset.

Viranomaiset ilmoittivat myös, että kyseiseen laitokseen kuuluu suotoveden talteenottojärjestelmä, jonka suotovesi käsitellään jälkikäteen Valencessa sijaitsevassa Pinedon jätevedenpuhdistamossa.

Espanjan viranomaiset vakuuttivat, että lopullista hyväksymistä odottavassa Valencian kaupungin aluesuunnitelmassa kyseinen laitos korvataan uudella laitoksella. Uuden laitoksen ympäristövaikutukset arvioidaan ja se tulee hyödyntämään parhaita käytettävissä olevia tekniikoita tehokkaan suotoveden valvonnan ja hajujen poiston takaamiseksi.

Tässä tilanteessa ja käytössä olevat tiedot huomioon ottaen komissio ei voi jatkaa tapauksen tutkimista ilman todisteita säännösten rikkomisesta.

Komissio ei kuitenkaan sulje pois jatkotutkimuksia, jos kysyjä voi toimittaa komissiolle todisteita yhteisön lainsäädännön rikkomisesta.

(1) EYVL C 40 E, 14.2.2002.